alexandrainst/scandi-wiki huggingface dataset:
Haukur Sigurður Tómasson

Haukur Sigurður Tómasson (14. febrúar 1932 – 21. febrúar 2014) var íslenskur jarðfræðingur.

Æviágrip 
Haukur fæddist í Reykjavík 14. febrúar 1932 og lést þar 21. febrúar 2014. Foreldrar hans voru Tómas Tómasson (1899-1990) sjómaður og verkamaður og kona hans Elísabet Elíasdóttir (1902-1989) húsfreyja.

Nám 
Haukur útskrifaðist úr MR 1953 og settist seinna í Stokkhólmsháskóla og lauk þar phil cand. prófi í jarðfræði og landafræði 1959. Hann stundaði nám í mannvirkjajarðfræði við University of Idaho 1965 – 1966 og síðan framhaldsnám við Stokkhólmsháskóla með stuttum námsdvölum á árunum 1974 – 1976.

Starfsferill 
Á yngri árum stundaði Haukur sjómennsku á togurum samhliða námi. Meginstarfsvettvangur hans varð hins vegar hjá Orkustofnun og forvera hennar, Rafmagnsveitum ríkisins, frá 1959 til 2002. Hann var sérfræðingur mannvirkjajarðfræði hjá Raforkumálastjóra frá 1959 til 1966, deildarstjóri í mannvirkjajarðfræði á Orkustofnun frá 1966 til 1980, og síðan forstjóri vatnsorkudeildar Orkustofnunar 1980 til 1997. Haukur vann að og stjórnaði rannsóknum á fjölmörgum virkjunarsvæðum hérlendis og ferðaðist víða um lönd og skoðaði varnsaflvirkjanir og stíflur. Hann stundaði einnig sjálfstæðar jarðfræðirannsóknir samhliða störfum sínum.

Félagsstörf 
Haukur lét að sér kveða í félagsstörfum. Hann var í stjórn íþróttafélagsins Fylkis og Íþróttasambands Reykjavíkur til margra ára. Hann var formaður í Íslensku vatnafræðinefndarinnar og í stjórn Landsnefndar um stórar stíflur.

Rannsóknir og ritstörf 
Haukur skrifaði allmikið í fræðirit um jarðfræðirannsóknir sínar, bæði í vatnafræði, landmótun, mannvirkjajarðfræði og um vatnsafl Íslands. Hann stóð að umfangsmiklum mælingum á framburði sets í vatnsföllum og lagði mat á rof og setflutninga í stórám landsins. Enn er byggt á niðurstöðum hans í þeim efnum. Hann setti einnig fram kenningar um að hamfarahlaup hefðu grafið nokkur af mestu árgljúfrum landsins, svo sem gljúfur Jökulsár á Fjöllum, Hvítár og Markarfljóts. Hann rannsakaði einnig ummerki eftir Kötluhlaupið 1918 og eru þær rannsóknir tildæmis lagðar til grundvallar í hættumati vegna gosa í Kötlu

Einkahagir 
Eiginkona: Karítas Bjarney Jónsdóttir kjólameistari frá Sólbergi í Bolungarvík (f. 1937).
Börn þeirra eru:
 Sigrún (1959), upplýsingafræðingur
 Georg Guðni (1961-2011), myndlistarmaður
 Tómas Kolbeinn (1964-1987), vélstjóranemi
Bróðir Hauks, Jens Tómasson, var einnig jarðfræðingur. Þeir bræður unnu báðir lengst af á Orkustofnun, Haukur í vatnsaflinu en Jens í jarðhitanum, og settu svip sinn á íslenskt jarðfræðasamfélag.

Íslenskir náttúrufræðingar
Íslenskir jarðfræðingar
Skipalægi

Skipalægi er hafsvæði við land sem nýtur skjóls frá öldum og hefur hæfilegt dýpi til að skip geti lagst þar við ankeri eða ból. Skipalægi geta verið náttúrleg eða manngerð. Þau eru oft staðsett utan við hafnir. 

Á Íslandi eru til örnefni sem enda á „-bót“ og vísa þá til skipalægja. Erlendis eru víða þekkt örnefni með red, reede og road í heitinu. 

Siglingar
BVVL

Brown Vialetto Van Laere heilkenni (BVVL) eða Brown heilkenni er sjaldgæfur taugasjúkdómur og erfðasjúkdómur sem einkennist af heyrnarleysi. Sjúkdómurinn hefur áhrif á hreyfigetu og verða sjúklingar oft að vera í öndunarvél. Sjúklingar eru börn, unglingar og ungt fólk og eru líflíkur þeirra sem greinast með sjúkdóminn innan við 10 ár. Engin lækning er til.

Sjúkdóminum var fyrst lýst af Charles Brown árið 1894. Það eru færri en 60 skráð tilfelli í læknaritum á þeim rúmlega 100 árum síðan sjúkdóminum var fyrst lýst. Hjá helmingi sjúklinga finnast engin einkenni hjá foreldrum eða ættingjum.

Megarbane lýsti árið 2006 sögu sjúkdómsins hjá líbanskri fjölskyldu. Í fjölskyldunni voru þrjú börn sem öll sýndu alvarleg einkenni en önnur börn og foreldrar í sömu fjölskyldu  sýndu engin einkenni. 

Rannsóknir fara fram til að athuga hvort tengsl séu milli BVVL og  Fazio-Londe sjúkdóms sem er ágeng mænukylfulömun.

Tengill 

 Brown-Vialetto-Van Laere syndrome 
Heilkenni
Taugasjúkdómar
Erfðasjúkdómar
ADEM

Acute disseminated encephalomyelitis (ADEM), eða bráða, dreifð heila- og mænubólga, er sjaldgæfur mýliseyðandi sjúkdómur sem einkennist af bólgu í heila og mænu. Adem-sjúkdómurinn er talinn ástæða fyrir allt að þriðjungi greindra tilfella af heilabólgu. Hann stafar af skemmdum á mýlislíðri í heila og mænu. Talið er að þessar skemmdir verði vegna viðbrögð ónæmiskerfisins sem beinast gegn eigin heila. Ekki hefur tekist að einangra sýkill úr vefjasýni sjúklinga og við smásjárskoðun sést að hvítfrumur blóðsins hafa gert innrás í heilavef og eyðilagt mýlið.

ADEM getur komið í kjölfar veiru- eða bakteríusýkingar eða eftir bólusetningu en stundum eru ekki neinar þekktar orsakir. Meðgöngutími sjúkdóms er oftast frá nokkrum dögum upp í tvær til þrjár vikur.

Sjúkdómurinn lýsir sér oftast með einkennum eins og sótthita, höfuðverk, stífum hálsi, uppköstum og lystarleysi. Seinna bætist við skert meðvitund. Á þessu Taugalæknisfræðileg skoðun sýnir oft ýmis einkenni á taugakerfi eins og tvíhliða sjóntaugabólgu, óregluhreyfingu útlima, klunnalegt göngulag, lömun útlims eða helftarlömun og flog.

Heimild 
 

Taugasjúkdómar
Íþróttafélagið Hamar

Hamar er íslenskt íþróttafélag sem var stofnað 1992. Hamar er staðsett í Hveragerði. Hamar á lið í blaki, badminton, fimleikum, knattspyrnu, körfubolta og sundi.

Tenglar 
Heimasíða íþróttafélagsins Hamrar

Íslensk íþróttafélög
Bjarnaborg

Bjarnaborg að Hverfisgötu 83 var fyrsta fjölbýlishúsið sem byggt var á Íslandi. Húsið var byggt árið 1902 af Bjarna Jónssyni. Húsið var keypt af Reykjavíkurborg árið 1916 og hafði fátækranefnd umsjón með því sem fyrsta félagslega húsnæðið á landinu.

Saga 
Bjarni Jónsson snikkari, timburkaupmaður, fátækrafulltrúi og húsasmiður reisti húsið á árunum 1901 og 1902. Hann er talinn hafa reist að minnsta kosti 140 hús í Reykjavík og vildi reisa húsið sem minnisvarða um sig sjálfan. Bjarnaborg var þá í útjaðri Reykjavíkur og lét Bjarni grafa brunn austan við húsið til að sjá íbúum fyrir vatni þar til Vatnsveitan leysti hann af hólmi árið 1909. Rafmagni var síðan komið á árið 1922.

Bjarni seld húsið árið 1905 Þorvaldi Bjarnarsyni í skiptum fyrir býlið Þorvaldseyri og eftir það voru herbergi og íbúðir leigðar út þar til húsið var í heild sinni selt Reykjavíkurborg 1916. Fátækranefnd borgarinnar hafði húsið undir umsjón sinni og var það leigt fólki sem stóð í húsnæðishraki og fengu margir íbúanna húsaleigustyrk. 

Bjarnaborg einkennist af því að hafa verið fyrsta fjölbýlishús landsins þegar þéttbýli var að myndast í Reykjavík, og bjuggu þar til að mynda 168 manns árið 1917.

Heimildir 

Síður sem þurfa hnit
Miðborg Reykjavíkur
Hús í Reykjavík
Byggingar í Reykjavík
Félagslegt húsnæði
Dingli

Ħad-Dingli er bær á vesturströnd Möltu, 13 kílómetrum frá höfuðborginni, Valletta og tveimur kílómetrum frá næsta bæ, Rabat. Í nóvember 2010 töldust íbúar Dingli 3408.

Malta
Döggskór

Döggskór eru nokkurskonar hettur neðst á sverðslíðrum, bæði til skrauts og varnar. Þeir geta verið úr málmi, leðri, plasti eða gúmmíi.  Döggskór úr málmi eru oft fagurlega skreyttir og má rekja sögu þeirra aftur á bronsöld.

Döggskór frá víkingaöld á Íslandi 
Sjö döggskór hafa fundist á Íslandi og teljast allir vera frá 9. og 10. öld. Einn þeirra fannst í kumli á Hafurbjarnarstöðum, einn á bæjarrústum á Hrísheimum í Mývatnssveit en hinir fimm eru lausafundir, frá Ljárskógum í Dölum, Kirkjubólsdal í Arnarfirði, Tannstaðabakka í Hrútafirði, Lundi í Fnjóskadal og óþekktum stað á Vestfjörðum.

Allir döggskórnir sem fundist hafa hér á landi eru úr bronsi. Þeir eru á bilinu 5,7 – 8,0 cm á hæð og allir skreyttir. Á þremur er skreytið í svokölluðum Jalangursstíl, tveir í Borróstíl og tveir með ótilgreindum en líkum stíl og taldi Kristján Eldjárn þann stíl vera íslenska nýmyndun leidda af Borróstíl. 

Á víkingaöld voru döggskór, eins og þeir sem fundist hafa á Íslandi, algengastir í kringum Eystrasalt en mjög fáir döggskór hafa t.d. fundist í Noregi. Á Íslandi er hlutfall sverða og döggskóa um það bil 3:1 en í Noregi er það nálægt 400:1. Döggskórnir eru því til marks um að þessi austræna tíska hafi fest rætur á Íslandi.

Tilvísanir

Heimildir 

Batey, Colleen. 2003. 'The finds', Hrísheimar 2003. Interim report, ed. Ragnar Edvardsson, Fornleifastofnun Íslands FS223, Reykjavík.
Kristján Eldjárn. 2000. Kuml og haugfé. Reykjavík: Mál og menning, Fornleifastofnun Íslands og Þjóðminjasafn Íslands.
http://ordabanki.hi.is/wordbank/terminfo?idTerm=332941
http://ordabanki.hi.is/wordbank/terminfo?idTerm=501871&mainlanguage=IS
http://www.thjodminjasafn.is/media/fraedsla/Haugfe.pdf 
http://www.ling.upenn.edu/~kurisuto/germanic/oi_cleasbyvigfusson_about.html

Tengt efni 
 Sverð
 Haugfé

Sverð
Víkingar
Sokotra

Sokotra er eyja sem tilheyrir Jemen. Eyjan er þó nær Sómalíu og meginlandi Afríku en Jemen og meginlandi Asíu. Flatarmál hennar er um það bil 3700 km².

Um 60 000 manns byggja eyjuna. Á eyjunni er töluð sérstök mállýska, sokotrí, sem telst ein af fjórum mállýskum nútíma suður-arabísku.

Ásamt henni í klasa eru 3 minni eyjar; darsa, samha & Abd al Kuri.

Jemen
Sagan af bláa hnettinum

Sagan af bláa hnettinum er barnabók eftir íslenska rithöfundinn Andra Snæ Magnason, myndskreytt af Áslaugu Jónsdóttur. Bókin kom út árið 1999 og hlaut Íslensku bókmenntaverðlaunin það ár, fyrst allra barnabóka. Auk þess hlaut hún Janusz Korczak heiðursverðlaunin árið 2000 og Vestnorrænu Barnabókaverðlaunin árið 2001. Vinsælt leikrit, Blái hnötturinn, var gert eftir bókinni og það sýnt í Þjóðleikhúsinu árið 2001 auk þess sem það hefur verið sýnt í fleiri löndum.

Bókin hefur verið þýdd á fjölmörg tungumál, þar á meðal: dönsku, ensku, sænsku, eistnesku, taílensku, grænlensku, frönsku, spænsku, ítölsku, finnsku, færeysku og kóresku.

Tilvísun 
Bókaárið 1999
Íslenskar barnabækur
Gildishlaðinn texti

Gildishlaðinn texti (eða sem minni eining gildishlaðin hugtök eða gildishlaðin orð) er lesmál sem er ekki hlutlægt, heldur mjög litað af einhverju sem býr í orðunum eða viðhorfi höfundar. 

Gildishlaðin hugtök geta fengið hleðslu sína af viðhorfi höfundar. Dæmi: Svisslendingur sem talar um að í Danmörku sé ekkert landslag, leggur gildi í orðið landslag. Hann vill meina að það sé það sem honum finnst vera landslag (fjöll og dalir til dæmis). Málfræðingur sem talar um málvillu, þegar hann talar um héraðsbundið málfar, leggur eigið gildi í orðið málvillu. 

Gildishlaðið tungumál hefur oft sterka tilfinningalega hleðslu sem hefur annaðhvort jákvæð eða neikvæð áhrif, sem er stundum handan bókstaflegri merkingu orðanna. Gildishlaðinn texti er oft notaður til að hafa áhrif á skoðanir og beina þeim í tilætlaða átt. Sumir stjórnmálamenn notfæra sér gildishlaðin orð eða orðasambönd til að ná vissum áhrifum og forðast hlutlausara tungutak, til að beina huga almennings í þá átt sem þeir telja ákjósanlega.

Ein hlið gildishlaðins texta er þegar orð og hugtök breyta um merkingu í tímans rás þannig að orðfæri og sem telst hlutlaust á einum tíma breytir um merkingu og öðlast nýja merkingu þannig að það missir hlutleysi sitt og öðlast nýja gildishlaðningu. Má í því sambandi nefna sem dæmi hér á landi  endurútgáfu bókarinnar „Tíu litlir negrastrákar.“ Þegar bókin var upphaflega gefinn út var litið öðrum augum á orðið „negrastrákar“ en seinna varð. Svo þegar bókin var endurútgefinn var endurútgáfunni mótmælt af mörgum þar sem gildishlaðning orðsins „negrastrákur“ hafði breyst síðan bókin kom upphaflega út og taldist óviðeigandi orðalag.

Mælskufræði
Castries

Castries er höfuðborg og stærsta borg Sankti Lúsíu, sem er eyríki í Karíbahafi. Íbúar borgarinnar voru um 70 þúsund árið 2013. Borgin var stofnuð af Frökkum árið 1650 og hét þá Carénage (skipalægi). Hún var nefnd árið 1756 eftir Charles Eugène Gabriel de La Croix, markgreifa af Castries. 

Borgir og bæir á Sankti Lúsíu
Höfuðborgir í Norður-Ameríku
Lego-myndin

Lego-myndin (enska: The Lego Movie) er bandarísk teiknimynd þar sem heimurinn er gerður úr Lego-kubbum. Myndin var framleidd af Warner Brothers. Myndin var frumsýnd þann 1. febrúar 2014 í Los Angeles og frumsýnd á Íslandi 14. febrúar 2014.

Tenglar 
 

Bandarískar kvikmyndir
Kvikmyndir frumsýndar 2014
Cayenne

Cayenne er höfuðborg Frönsku Gvæjana sem er frönsk nýlenda í Suður-Ameríku. Borgin stendur við ósa Cayenne-fljóts sem rennur í norður út í Atlantshafið. Í manntali árið 2011 voru um 121 þúsund íbúar á stórborgarsvæðinu, þar af um 55 þúsund sem bjuggu í sjálfri borginni (2012).

Höfuðborgir í Suður-Ameríku
Borgir og bæir í Frönsku Gvæjana
Kúveitborg

Kúveitborg er höfuðborg og stærsta borg Kúveit við strönd Persaflóa í Suðvestur-Asíu. Um 2,4 milljónir manna búa á stórborgarsvæðinu. Kúveitborg er á lista yfir þær 25 borgir heims sem hafa hæsta verga landsframleiðslu. Sabah-ættin settist að þar sem borgin er nú í upphafi 18. aldar. Ættin varð síðan konungsætt Kúveit um miðja 18. öld og borgin höfuðborg landsins. 

Höfuðborgir í Asíu
Borgir og bæir í Kúveit
George Abela

George Abela (fæddur 22. apríl 1948) er maltneskur stjórnmálamaður. Hann varð áttundi forseti Möltu 4. apríl 2009. Hann veik úr forsetaembætti þann 4. apríl 2014 fyrir Marie Louise Coleiro Preca.

Forsetar Möltu
Plymouth (Montserrat)

Plymouth var höfuðborg bresku eyjarinnar Montserrat í Antillaeyjaklasanum í Karíbahafi. Íbúar þar voru um 4000 talsins árið 1995 þegar eldgos hófst í Soufrére Hills-eldfjallinu. Þann 21. ágúst hófst öskufall og allir íbúar bæjarins voru fluttir burt, flestir úr landi. 

Nú er verið að byggja nýjan höfuðstað í Little Bay en fram að því er stjórnsýslumiðstöð eyjarinnar í Brades.

Montserrat
Landssamtök íslenskra stúdenta

Landssamtök íslenskra stúdenta, eða LÍS, eru félag og hagsmunasamtök íslenskra stúdenta stofnuð 2013. Hlutverk LÍS er að vinna að samræmingu gæðastarfs milli háskóla á Íslandi og standa vörð um hagsmuni stúdenta hérlendis sem og á alþjóðavettvangi.

Starfsemi

Saga
Snemma árs 2013 kom í ljós að fyrirhugaðar væru stórar breytingar á LÍN sem væru afar bagalegar fyrir stúdenta. Það leiddi til aukins samvinnuvilja milli stúdentafélaganna og dómsmáls þar sem stúdentar höfðu betur.

Gæðastarf
LÍS hefur tekið virkan þátt í gæðastarfi allt frá stofnun. LÍS skipar fulltrúa í ráðgjafanefnd Gæðaráðs háskólanna en gæðaráðið var sett á laggirnar árið 2010 í því syni að leggja mat á gæði kennslu og rannsókna í íslenskum háskólum. Rannís hefur yfirumsjón með gæðaráðinu. 

Allir háskólar á Íslandi fóru í gegnum gæðaúttekt bæði í formi sjálfsmats og ytri gæðaúttektar en úttektirnar byggðu á QEF, Quality Enhancement Framework, sem Gæðaráð háskólanna hannaði og starfar eftir. Stór þáttur í gæðaúttektum er að hlusta á raddir stúdenta og því er mikilvægt að LÍS, stjórnvöld og Rannís taki höndum saman við að efla stúdentasamfélagið til þátttöku í gæðastarfi.

Alþjóðastarf
Samtökin sitja fyrir hönd íslenskra stúdenta í ESU, Sambandi evrópskra stúdenta, sem og NOM, samráðsvettvangi norrænna stúdentafélaga.

Framkvæmdastjórn 
Framkvæmdarstjórn LÍS samanstendur af átta fulltrúum. Þessir fulltrúar eru eftirfarandi:

 Forseti
 Varaforseti
 Ritari
 Markaðsstjóri
 Alþjóðafulltrúi
 Gæðastjóri
 Jafnréttisfulltrúi
 Framkvæmdastjóri

Þó að flestir embættismenn í framkvæmdastjórn séu kjörnir á Landsþingi er framkvæmdastjóri samtakanna faglega ráðinn.

Framkvæmdastjórn LÍS 2022-2023 
Framkvæmdastjórn LÍS fyrir starfsárið 2022-2023 skipa:

Fulltrúaráð 
Fulltrúaráð samanstendur af tveimur fulltrúum frá hverju aðildarfélagi.

Stofnaðilar samtakanna 
 Stúdentafélag Háskólans á Akureyri
 Nemendafélag Háskólans á Bifröst
 Nemendafélag Landbúnaðarháskóla Íslands
 Stúdentaráð Listaháskóla Íslands
 Samband íslenskra námsmanna erlendis
 Stúdentafélag Háskólans í Reykjavík
 Stúdentafélag Hólaskóla
 Stúdentaráð Háskóla Íslands

*Stúdentafélag Hólaskóla hafði í upphafi aðeins áheyrnaraðild en gerðist fullgildur meðlimur á landsþingi árið 2015.

Forsetar LÍS 

*Sonja Björg sagði af sér september 2019. Sigrún tók svo við embætti forsetans í október 2019.

Tenglar 
 Heimasíða samtakanna

Íslensk félagasamtök
Íslensk nemendafélög
Trímatarnir

Trímatarnir eða englar Leakeys eru þrjár konur, Jane Goodall, Dian Fossey og Birutė Galdikas, sem hver um sig hefur helgað líf sitt rannsóknum á einni tegund mannapa í sínu náttúrulega umhverfi, að undirlagi breska mannfræðingsins Louis Leakey. Goodall rannsakar simpansa (Pan) í Tansaníu, Fossey górillur (Gorilla) í Rúanda og Galdikas órangútana (Pongo) á Borneó. 

Fremdardýrafræði
Unity

Unity er leikjaumhverfi (e. game engine) sem notað er til að þróa tölvuleiki og er dreift með viðkomandi tölvuleikjum, sem hluti þeirra sem sér um t.d. grafík fyrir þá leiki. Unity leikjaumhverfið var gefið út árið 2005. Upprunalega var Unity eingöngu til fyrir macOS stýrikerfið en síðar var bætt við stuðningi fyrir Windows, vafra og Linux. Hægt er að hlaða niður leikjaumhverfinu í nokkrum útgáfum, Unity, Unity Plus, Unity Pro og Unity Enterprise.

Nokkrar útgáfur af Unity hafa verið gefnar út frá upphafi. Síðasta stöðuga útgáfan, 2021.1.22, kom út í september 2021.

Á bak við hugbúnaðinn er fyrirtækið Unity Technologies sem hefur aðsetur í San Francisco. Það var stofnað í Danmörku árið 2004 sem Over the Edge Entertainment (OTEE), en nafninu var breytt árið 2007. Stofnendur voru Íslendingurinn Davíð Helgason, Þjóðverjinn Joachim Ante og Daninn Nicholas Francis. Davíð var forstjóri til 2014.

Saga 
Unity 2.0 var gefið út árið 2007 með um það bil 50 nýjum eiginleikum.

Þegar Apple opnaði App Store netverslun sína árið 2008 bætti Unity fljótt við stuðningi fyrir iPhone. Í nokkur ár var engin samkeppni á markaði leikjaumhverfa fyrir iPhone og hún varð vel þekkt hjá iOS leikjahönnuðum.

Unity 3.0 kom út í september 2010 með aðgerðum sem auka gæði fyrir borðtölvur og [[leikjatölva]leikjatölur]]. Þá kom líka stuðningur fyrir Android.

Í desember 2016 tilkynnti Unity Technologies að þeir myndu breyta útgáfu númerakerfinu fyrir Unity úr röð sem byggir á auðkennum í útgáfuár til að samræma við hröðu útgáfu tíðnina þeirra. Eining 5.6 var því fylgt eftir af Unity 2017.

Árið 2019 var bætt við stuðningi við Wolfram forritunarmálið sem gerði kleift að fá aðgang að hátækni Wolfram frá Unity.

Yfirlit 
Vélbúnaður

Unity leikjaumhverfið er hægt að nota á Windows, macOS eða Linux. Unity styður yfir 25 mismunandi kerfi, þar á meðal farsíma, spjaldtölvur, leikjatölvur og sýndarveruleikagleraugu. Frá 2018 hefur Unity verið notað til að búa til um það bil helming farsímaleikjanna á markaðnum og 60 prósent af sýndarveruleikaleikjum.

Unity studdi áður sinn eiginn Unity Web Player, viðbót í vafra. Stuðningi við þann hugbúnað var hins hætt í þágu WebGL. Frá útgáfu 5 hefur Unity boðið upp á WebGL búnt sem er þýtt fyrir JavaScript með tvíþættum þýðanda (C# yfir í C++ og síðan yfir í JavaScript). 

Unity Asset Store
Árið 2010 opnaði Unity fyrirtæið vefverslun þar sem hægt var að kaupa og selja hluti sem notaðir eru í tölvuleikjum.

Tilvísanir 
 Unity3D

Tölvuleikjahönnun
Dr. No (kvikmynd)

Dr. No er fyrsta myndin í James Bond-röðinni sem framleidd var af MGM og Sony Pictures Entertainment. Hún kom út árið 1962 og var fyrsta myndin þar sem Sean Connery lék aðalpersónuna James Bond. Dr.No var ein vinsælasta James Bond mynd allra tíma. Leikstjóri myndarinnar var Terence Young en hann leikstýrði tveimur  öðrum James Bond myndum sem eru: From Russia With Love og Thunderball.

James Bond-kvikmyndir
Breskar kvikmyndir
Náttúrugripa- og mannvistarsafnið í Santa Cruz de Tenerife

Náttúrugripa- og mannvistarsafnið í Santa Cruz de Tenerife er safn í borginni Santa Cruz de Tenerife í Tenerife (Kanaríeyjar, Spáni). Það er eitt af stærstu söfnum á Spáni. Safnið er frægt meðal annars fyrir Guanche-múmíu og menningu Guanche-frumbyggja eyjanna.

Heimildir 
 Organismo Autónomo de Museos y Centros de Tenerife
 Santa Cruz+viva 
 Museo de la Naturaleza y el Hombre (video promocional en youtube)

Tenerife
Todd Graff

Todd Graff (fæddur 22. október 1959 í New York) er bandarískur leikari, rithöfundur, leikstjóri, framleiðandi og handritshöfundur

Tilvísanir 
 

Graff, Todd
Landslagsgarður

Landslagsgarður eru vanalega stórir garðar með náttúrulegt yfirbragð og að mestu lausir við formfasta hönnun. Hugmyndin um landslagsgarð þróaðist í Englandi á átjándu öld og náði fljótlega miklum vinsældum í Evrópu. Þeir eru vanalega hannaðir á myndrænan hátt oft með Enskt beitarlandslag sem fyrirmynd og gjarnan með eftirmyndir af klassískum grískum og rómverkum hofum og byggingum. Algengt er að rómantískar landslagsmyndir  og Nicolas Poussin séu notaðar sem fyrirmyndir líkt og sjá má í Stourhead. Frægustu hönnuðir Enska landslagsstílsins eru William Kent og Lancelot „Capability“ Brown. Garðar Kents einkennast af klassískum byggingum en garðar Browns eru vanalega að mestu lausir við byggingar og einkennast fremur af bugðulaga útlínum trjábelta og vatna og slegnum eða beittum grasflötum. Þótt yfirbragð garðanna sé náttúrulegt eru þeir gaumgæfilega hannaðir, tré og annar gróður nákvæmlega skipulagður og vötn gjarnan gerð með stílun á lækjum og ám. Í stuttu máli má segja að þeir séu stílisering á ensku beitarlandslagi. Garðarnir eru vanalega að verulegu leiti umluktir niðurgröfnum veggjum svokölluðum Ha-ha görðum. Þeir hafa þann tilgang að úr garðinum eru þeir lítt sjáanlegir og veita því óskert útsýni yfir búsetulandslagið í kring. 
Þekktustu ensku landslagsgarðarnir eru Stowe, Stourhead og Rousham.

heimildir:A glossary of garden History. Michael Symes. Shire publications. Buckingham.  bls. 75
Kompásstrik

Kompásstrik eða einfaldlega strik eru strik sem skipta kompásrós í jafna geira eftir höfuðáttum: norður, suður, austur og vestur; milliáttum: norðaustur, suðaustur, suðvestur og norðvestur; og stundum frekari milliáttum: norður að austri, norðaustur að norðri o.s.frv. Í siglingafræði er áttavita þannig skipt í 32 strik. Hver geiri verður þá 11°15'. Hvert strik getur enn fremur skipst í fjóra parta þannig að hver hluti verði 2°49'. 

Siglingafræði
Áttun
Snúningur jarðar

Snúningur jarðar er snúningur jarðarinnar um öxul sinn eða jarðöxulinn. Jörðin snýst frá vestri til austurs eða rangsælis ef horft er á hana frá Pólstjörnunni. Þar sem öxullinn mætir yfirborði jarðar í norðri og suðri eru norðurpóll og suðurpóll jarðarinnar. Segulnorður og segulsuður eru punktar þar sem segulsvið jarðar vísar beint niður eða beint upp. Þessir punktar eru breytilegir og falla ekki saman við pólana.  

Jörðin snýst einn hring miðað við sólina á um það bil 24 klukkustundum (einum sólarhring) en á 23 klukkustundum, 56 mínútum og 4 sekúndum ef miðað er við stjörnurnar. Með tímanum hægist eilítið á snúningi jarðarinnar vegna sjávarfallahröðunar sem tunglið veldur. Með atómklukku má þannig sjá að dagurinn í dag er um 1,7 millísekúndum lengri en hann var fyrir hundrað árum. 

Jörðin
Mr. Peabody & Sherman (kvikmynd 2014)

Mr. Peabody & Sherman (enska: Mr. Peabody & Sherman) er bandarísk-kvikmynd frá árinu 2014. Hún byggir á sjónvarpsþættinum The Rocky and bullwinkle show frá 1960.

Bandarískar kvikmyndir
Kvikmyndir frumsýndar 2014
Nomos (félagsfræði)

Nomos er hugtak í félagsfræði sem vísar til hegðunar sem á sér stað vegna venju sem rekja má til félagslegrar mótunar eða jafnvel sögulegrar. Hugtakið er dregið af gríska orðinu νόμος sem þýðir lög og í þeim skilningi venjur og reglur sem fólk tekur sem sjálfsögðum hlut. Nomos stendur fyrir röð og reglu samfélagsins sem Peter L. Berger skilgreinir sem samspil milli einstaklinga og samfélagsins. Þannig getur nomos fallið undir trú, skoðun eða sjónarhorn það er að segja alla mannlega breytni innan samfélagsins.

Heimildir